Izvještaj o poslovanju

2024. godina

Broj: 5694/2025

30. travanj 2025. godine

**Direktor o poslovanju**

U nastavku su kratko prikazani statusni podaci, podaci o djelatnosti, ljudskim resursima, pokrenutim investicijama i rezultatu poslovanja Vodovoda Pula-Labin d.o.o. (ex: Vodovod Pula d.o.o.)

S**tatusni podaci**

Vlasnička struktura Društva u 2024. godini je slijedeća:

* Grad Pula (73%),
* Grad Vodnjan (9%),
* Općina Barban(2%),
* Općina Ližnjan(3%),
* Općina Marčana(4%),
* Općina Medulin(7%),
* Općina Svetvinčenat (1%) i
* Općina Fažana (1%).

Društvo ne posjeduje vlastite udjele, te u promatranom razdoblju nije vršilo otkup istih.

Dana 15.7.2023. godine stupila je na snagu Uredba o uslužnim područjima ("Narodne novine" broj 70/23) kojom je Vodovod Pula d.o.o. određen kao društvo preuzimatelj na uslužnom području 24 koje obuhvaća gradove Labin, Pula-Pola i Vodnjan-Dignano, te općine Barban, Fažana-Fasana, Kršan, Ližnjan-Lisignano, Marčana, Medulin, Pićan, Raša, Sveta Nedjelja i Svetvinčenat u Istarskoj županiji. Prema spomenutoj uredbi Vodovodu Pula d.o.o. pripajaju se postojeći isporučitelji na uslužnom području 24 i to: Albanež d.o.o. i Vodovod Labin d.o.o.

U 2024. godini nastavljene su radnje započete u 2023. godini, vezane za postupak pripajanja društava Vodovod Labin d.o.o. i Albanež d.o.o. društvu preuzimatelju Vodovod Pula, sukladno navedenoj Uredbi te odredbama Zakona o vodnim uslugama i odredbama Zakona o trgovačkim društvima. Krajem godine, potpisani su Ugovor o pripajanju (17.12.2024.), Društveni ugovor društva Vodovod Pula – Labin d.o.o. (23.12.2024.), te podnesena prijava pripajanja Trgovačkom sudu u Pazinu. Pripajanje je provedeno u veljači 2025. kada je promijenjena tvrtka iz Vodovod Pula d.o.o. u Vodovod Pula-Labin d.o.o.

Upravu Društva čini jedan član – direktor, koji samostalno i pojedinačno zastupa Društvo. Od 01.06.2022. godine direktor Društva je EDO KRAJCAR.

Društvo ima Nadzorni odbor od 5 članova, i djeluje u slijedećem sastavu:

1. PETAR PERKOV, predsjednik Nadzornog odbora - imenovan Odlukom Skupštine društva od 03.12.2021. godine
2. TANJA FRANKOVIĆ, zamjenik predsjednika Nadzornog odbora - imenovana Odlukom Skupštine društva od 03.12.2021. godine
3. IGOR RAJLIĆ, član Nadzornog odbora - imenovan Odlukom Skupštine društva od 03.12.2021. godine
4. VEDRAN RADOLOVIĆ, član Nadzornog odbora - imenovan Odlukom Skupštine društva od 22.09.2022. godine
5. ZVJEZDANA MOČINIĆ, član Nadzornog odbora - imenovana Odlukom Radničkog vijeća od 28.2.2022. godine

**O djelatnosti**

**VODOOPSKRBA**

Vodoopskrbni sustav Vodovoda Pula-Labin d.o.o. (ex: Vodovod Pula d.o.o.) obuhvaća[[1]](#footnote-1):

* 2 izvorišta: izvor Rakonek i izvor Karolina - Nimfe, s time da za izvor Karolina – Nimfe Vodovod ne raspolaže vodopravnom dozvolom, a postrojenje se održava pripravno za rad u slučaju izvanrednih potreba za vodom;
* 14 bunara: Peroj (Klobuk), Karpi, Tivoli, Valdragon 3, Valdragon 4, Valdragon 5, Škatari, Jadreški, Šišan, Campanož, Ševe, Fojbon te bunare Rizzi i Lokvere.

Bunari Šišan i Ševe se koriste cijele godine. Za zahvaćanje vode bunara Rizzi i Lokvere Vodovod ne raspolaže vodopravnom dozvolom te se isti nalaze u pričuvi i koristi samo u slučaju izvanrednih potreba za vodom. Od ostalih pulskih bunara samo Tivoli, Campanož, Jadreški, Fojbon, Valdragon 5, Peroj, Karpi zadovoljavaju zahtjeve sukladnosti zdravstvene ispravnosti vode za ljudsku potrošnju i mogu se koristiti za vodoopskrbu prema potrebi, a voda bunara Škatari, Rizzi, Lokvere Valdragoni 3 i 4 bez prethodne prerade nije moguće crpiti vodu zadovoljavajuće kvalitete;

* 30 vodosprema;
* 11 prekidnih komora u funkciji;
* 1 crpna te 11 precrpnih stanica;
* 3 postrojenja za pripremu vode za ljudsku potrošnju (Pogon Rakonek, bunar Tivoli i Campanož);
* 18 klorinatorskih stanica;
* cjevovodi raznih profila i materijala ukupne dužine cca 1010 km;
* 3270 vodnih hidranata;
* 61.309 vodnih priključaka.

Za vodoopskrbu pitkom vodom Društvo također preuzima i distribuira vodu iz vodoopskrbnog sustava Istarskog vodovoda Buzet d.o.o. (nadalje IVB) iz izvora Gradole i površinske akumulacije Butoniga, te Vodovoda Labin d.o.o. zahvaćanje vode sa izvorišta sv. Anton.

S obzirom na navedeno, vodoopskrba kojom upravlja Vodovod Pula-Labin d.o.o. (ex: Vodovod Pula d.o.o.) podijeljena je u pet zona (ZO):

* ZO Rakonek: uključuje opskrbu od izvorišta Rakonek i distribucijsku mrežu do grada Pule;
* ZO Gradole: obuhvaća distribucijsku mrežu od mjernog mjesta Mandriol, gdje se preuzima voda iz sustava Gradole od IVB duž zapadnog dijela Istarskog poluotoka do grada Pule uključujući i bunar Tivoli;
* ZO Butoniga: obuhvaća distribucijsku mrežu od mjernog mjesta Gajana, gdje je mjesto preuzimanja vode iz Vodoopskrbnog sustava Butoniga IVB duž središnjeg dijela Istarskog poluotoka do grada Pule, uključujući i bunar Ševe;
* ZO Monte Šerpo: uključuje vodoopskrbnu nisku i visoku zonu grada Pule,
* ZO Pulskih bunara: obuhvaća područja bunara Šišan, Jadreški, Campanož, Lokvere, Škatari, Fojbon, te Valdragon 3,4 i 5.

U svim zonama opskrbe moguće je miješanje vode iz drugih opskrbnih zona, stoga voda po sastavu može biti mješavina dviju pa i više sustava.

Vodovod ima vlastiti laboratorij za dnevno ispitivanje kvalitete vode za piće.

* **Zahvaćena i crpljena voda**

U 2024. godini zahvaćeno je i crpljeno 9,1 milijuna m3 vode, odnosno za 2,1% više u odnosu na 2023. godinu.

Udio crpljene vode iz Pogona Pula iznosi 15,8%, Pogona Rakonek 42,6%, Akumulacije Butoniga 19,0% i Vodovoda Gradole 23,3% od ukupno zahvaćene i crpljene vode u 2024. godini. Za ispiranje mreže utrošeno je u 2024. godini 57.149 m3 vode.

* **Gubitak vode**

Gubitak vode u 2024. godini iznosi 1,4 milijuna m3 vode, odnosno 15,9% zahvaćene i crpljene vode. U 2023. godini gubitak je iznosio 1,5 milijuna m3 vode, u postotku 16,9% zahvaćene i crpljene vode.

* **Isporuka vode**

Korisnicima vodnih usluga je u 2024. godini isporučeno 7,6 milijuna m3 vode, odnosno 3,2% više nego 2023. godine. Povećanje isporuke vode u 2024. godini za stambene prostore iznosilo je 2,6%, a za poslovne korisnike 7,2%.

Od ukupno isporučene količine vode, 69,7% je isporučeno korisnicima u stambenim prostorima, 28,3% korisnicima u poslovnim prostorima, 1,3% korisnicima priključaka za navodnjavanje i poljoprivredu, urbane vrtove i javnu zelenu površinu u vlasništvu JLS te 0,5% drugim javnim isporučiteljima vodnih usluga, odnosno Vodovodu Labin d.o.o. i Istarskom vodovodu d.o.o. Buzet. Vlastita potrošnja, koja se prati u okviru poslovnih prostora, iznosi 0,6% od ukupne količine isporučene vode i veća je u odnosu na prethodnu godinu uslijed potrošnje vode u procesu pročišćavanja otpadnih voda, za ispiranje finih sita na uređajima za pročišćavanje vode.

* **Količina isporučene vode**

U 2024. godini količina raspoložive vode bila je dostatna u odnosu na potražnju usprkos razlici u sezonskoj i vansezonskoj potrošnji koja se kreće gotovo do omjera 3:1. Ovo je ujedno i veliko financijsko i organizaciono opterećenje vodoopskrbe područja na kojemu Društvo djeluje.

Isporuka vode u 2024. godini bila je redovita.

* **Kvaliteta vode za ljudsku potrošnju**

Interni ovlašteni laboratorij Vodovoda Pula-Labin d.o.o. (ex: Vodovod Pula d.o.o.) kontrolira kvalitetu vode iz vodoopskrbnog sustava planiranim godišnjem uzorkovanjem i izvanredno prema potrebi.

Ispitivanja vode provode se uzorkovanjem i ispitivanjem uzoraka iz svih dijelova vodoopskrbe. Prirodne-sirove vode izvorišta koji se koriste u vodoopskrbi ispituju se jednom tjedno, dok se isporučena voda za ljudsku potrošnju kontrolira iz magistralnih cjevovoda, vodoopskrbnih objekata i vodovodne mreže svakodnevno na različitim kontrolnim mjestima.

U 2024. godini ukupno je ispitano 3.510 uzoraka vode, od toga:

* 438 uzoraka prirodne neprerađene vode i vode iz tehnološkog procesa prerade ispitano je iz izvorišta Rakonek i bunara.
* 3.072  uzorka prerađene vode za ljudsku potrošnju ispitano je iz glavnih magistralnih cjevovoda, vodoopskrbnih objekata i vodovodne mreže.

Rezultati ispitivanja uzoraka u 2024. godini potvrđuju sukladnost svih uzoraka prerađene vode, sukladno propisanim uvjetima Pravilnika o parametrima sukladnosti, metodama analiza i monitorinzima vode namijenjene za ljudsku potrošnju (NN 64/23, NN 88/23).

Na svojim web stranicama Interni laboratorij Vodovoda Pula-Labin d.o.o. (ex: Vodovod Pula d.o.o.) objavljuje mjesečno rezultate ispitivanja pojedinih parametara u vodi za ljudsku potrošnju za vodocrpilišta i vodovodnu mrežu.

Osim internog ovlaštenog laboratorija stalni nadzor nad vodoopskrbom Društva provode još ovlašteni i akreditirani laboratoriji Nastavnog zavoda za javno zdravstvo Istarske županije i Hrvatskog zavoda za javno zdravstvo monitoringom sirovih voda crpilišta i monitoringom vode za ljudsku potrošnju.

Sukladno Zakonu o vodi za ljudsku potrošnju, u 2023. godini osnovan je Tim za izradu Plana sigurnosti vode, sustav samokontrole utemeljen na procjeni rizika i upravljanja rizikom za sustav opskrbe, čiji su članovi izradili dokumentaciju i implementirali u sustav. Nakon održanog audita dana 29.2.2024. u prostorijama Vodovoda Pula-Labin d.o.o. (ex: Vodovod Pula d.o.o.) i na objektima važnim za vodoopskrbu od strane Hrvatskog zavoda za javno zdravstvo, dana 09.07.2024. izdano je Rješenje kojim se odobrava Plan sigurnosti vode.

Također, sukladno Zakonu o vodi za ljudsku potrošnju u 2024. godini predan je zahtjev Ministarstvu zdravstva za ovlaštenje internog laboratorija od strane Stručnog povjerenstva koji je obavio pregled internog laboratorija dana 28.10.2024. godine. Na temelju mišljenja i pregleda internog laboratorija dana 15.01.2025. izdano je Rješenje kojim se utvrđuje da Laboratorijsko tehnološki odjel, koji posluje u sklopu isporučitelja vode, ispunjava uvjete internog laboratorija za ispitivanje vode namijenjene za ljudsku potrošnju svrhu ispitivanja zdravstvene ispravnosti vode namijenjene za ljudsku potrošnju za vlastite potrebe.

**ODVODNJA OTPADNIH VODA**

Od 01.06.2023. godine nakon pripajanja društva Pragrande d.o.o. društvo obavlja i djelatnost javne odvodnje, odnosno bavi se skupljanjem komunalnih otpadnih voda, njihovim pročišćavanjem i ispuštanjem u prirodni prijamnik putem građevina za javnu odvodnju, te upravljanjem tim građevinama, zatim djelatnosti pražnjenja i odvoza komunalnih otpadnih voda iz individualnih sustava, te održavanjem sustava oborinske odvodnje.

Sustav odvodnje otpadnih voda sastoji se od dvije aglomeracije: Pula Sjever i Pula Centar koju čine tehnološki povezan skup građevina, vodova i opreme za odvodnju i pročišćavanje sanitarnih otpadnih voda. Vodovod Pula-Labin d.o.o. (ex: Vodovod Pula d.o.o.) upravlja sustavom odvodnje koju čine tri UPOV-a, Valkane, Peroj i Monumenti, 33 crpnih stanice, te mreža vodova odvodnje dužine 550 km koji su povezani centralnim upravljanje monitoringom promatranja rada, kakvoće i količina prema utvrđenom obrascu.

Društvo obavlja djelatnost javne odvodnje na području grada Pule i grada Vodnjana, te općine Fažana i naselju Pješčana uvala (općina Medulin).

* **Ispuštena voda u kanalizacijski sustav i ispumpane otpadne vode**

Ukupna ispuštena voda u kanalizacijski sustav u 2024. godini iznosi 4.013.235 m3. Od ukupne ispuštene vode 73,7% odnosi se na stambene prostore, a 26,3% odnosi se na poslovne prostore.

Količina ispumpanih otpadnih voda iz sabirnih jama u 2024. godini iznosi 27.406 m3.

Broj korisnika kanalizacijskog sustava na dan 31.12.2024. za kategoriju stambeni prostori iznosi 31.732 korisnika, dok za kategoriju poslovni prostori iznosi 3.705 korisnika.

* **Kvaliteta otpadne vode**

Ispitivanje kvalitete otpadnih voda provodi ovlašteni institut - Bio institut d.o.o. Čakovec sukladno zakonskog regulativi, gdje je u 2024. godini uzeto 47 uzoraka otpadne vode iz sustava javne odvodnje. Ispitivanjem je utvrđeno da su svi uzorci otpadne vode iz sustava javne odvodnje, koje je analizirao neovisan ovlašteni laboratorij, ispravni.

**Tarife vodnih usluga**

Od 01.06.2022. godine na snazi je Odluka o cijeni vodnih usluga javne vodoopskrbe broj: 5167/2022. Sukladno Zakonu o uvođenju eura kao službene valute u Republici Hrvatskoj (NN 57/2022), od 05. rujna 2022. godine društvo Vodovod Pula-Labin d.o.o. (ex: Vodovod Pula d.o.o.) je tarife vodnih usluga iskazao dvojno u kunama i eurima, s primjenom fiksnog tečaja konverzije (1€ = 7,53450 kn), te 01.01.2023.godine tarife vodnih usluga iskazane su u eurima:

Tarifa vodnih usluga za korisnike u stambenim prostorima s vodomjerom u nadležnosti isporučitelja usluge:

* Fiksni dio osnovne cijene vodnih usluga 2,39 €/mj.;
* Osnovna cijena vodne usluge javne vodoopskrbe – varijabilna 0,76316 €/ m3;
* Fiksni dio osnovne cijene vodnih usluga za socijalno ugrožene građane 1,33 €/mj.;
* Osnovna cijena vodne usluge javne vodoopskrbe koji plaćaju socijalno ugroženi građani za količinu isporučene vode nužne za osnovne potrebe kuć. – varijabilna 0,45126 €/ m3.

Tarifa vodnih usluga za korisnike u stambenim prostorima koji nemaju vodomjer u nadležnosti isporučitelja usluge (stambene zgrade samo sa glavnim vodomjerom/obračun se vrši prema broju članova domaćinstva, pomoćnim vodomjerima ili broju stanova):

* Fiksni dio osnovne cijene vodnih usluga 1,99 €/mj.;
* Osnovna cijena vodne usluge javne vodoopskrbe – varijabilna 0,76316 €/ m3;
* Fiksni dio osnovne cijene vodnih usluga za socijalno ugrožene građane 1,19 €/mj.;
* Osnovna cijena vodne usluge javne vodoopskrbe koji plaćaju socijalno ugroženi građani za količinu isporučene vode nužne za osnovne potrebe kuć. – varijabilna 0,45126 €/ m3.

Tarifa vodnih usluga za korisnike u poslovnim prostorima:

* Fiksni dio osnovne cijene vodnih usluga 4,65 €/mj.;
* Osnovna cijena vodne usluge javne vodoopskrbe – varijabilna 1,62055 €/ m3.

Tarifa vodne usluge za korisnike priključka za poljoprivredu/navodnjavanje:

* fiksni dio osnovne cijene vodne usluge 2,39 €/mj.;
* varijabilni dio osnovne cijene vodne usluge 0,55876 €/m3

Tarifa vodne usluge za urbane vrtove i javne zelene površine u vlasništvu Jedinice lokalne samouprave:

* fiksni dio osnovne cijene vodne usluge 2,39 €/mj.;
* varijabilni dio osnovne cijene vodne usluge 0,55876 €/m3

Kao pravni slijednik društva PRAGRANDE d.o.o. Pula, VODOVOD PULA-LABIN d.o.o. (ex: VODOVOD PULA D.O.O.) od 01.06.2023. godine preuzima sva prava i obveze pripojenog društva, kao i Odluku o cijeni vodnih usluga javne odvodnje broj 829/2023 koja je na snazi od 01.travnja 2023.godine, te postaju valjani akti društva preuzimatelja VODOVOD PULA-LABIN d.o.o. (ex: VODOVOD PULA d.o.o.). Tarife vodnih usluga iz spomenute Odluke su slijedeće:

Tarifa vodnih usluga javne odvodnje za korisnike u stambenim prostorima:

* Fiksni dio osnovne cijene skupljanja otpadnih voda 1,15 €/mj.;
* Osnovna cijena vodne usluge skupljanja otpadnih voda – varijabilna 0,14998 €/ m3;
* Fiksni dio osnovne cijene pročišćavanja otpadnih voda 0,18 €/mj.;
* Osnovna cijena vodne usluge pročišćavanja otpadnih voda – varijabilna 0,13670 €/ m3;

Tarifa vodnih usluga javne odvodnje za kategoriju socijalno ugroženi građani:

* Fiksni dio osnovne cijene skupljanja otpadnih voda 0,43 €/mj.;
* Osnovna cijena vodne usluge skupljanja otpadnih voda – varijabilna 0,08999 €/ m3;
* Fiksni dio osnovne cijene pročišćavanja otpadnih voda 0,10 €/mj.;
* Osnovna cijena vodne usluge pročišćavanja otpadnih voda – varijabilna 0,08202 €/ m3;

Tarifa vodnih usluga javne odvodnje za korisnike u poslovnim prostorima:

* Fiksni dio osnovne cijene skupljanja otpadnih voda 1,15 €/mj.;
* Osnovna cijena vodne usluge skupljanja otpadnih voda – varijabilna 0,31190 €/ m3;
* Fiksni dio osnovne cijene pročišćavanja otpadnih voda 0,18 €/mj.;
* Osnovna cijena vodne usluge pročišćavanja otpadnih voda – varijabilna 0,15396 €/ m3;

Tarifa vodne usluge crpljena i odvoza otpadnih voda do 10 km udaljenosti sa dužinom cijevi do 20 m određuje se u visinama:

* Usluga crpljenja i odvoza otpadnih voda 4,76 €/ m3;
* Usluga skupljanja i pročišćavanja otpadnih voda 0,28668 €/ m3;

**Ljudski resursi**

Na dan 31.12.2024. godine zaposleno je 231 radnika, dok je na dan 31.12.2023. godine bilo zaposleno 225 radnika. Od 231 zaposlenih radnika, 5 radnika je zaposleno na određeno vrijeme, dok je 226 radnika zaposleno na neodređeno vrijeme.

Tijekom 2024. godine zaposleno je 16 radnika na neodređeno vrijeme, dok je sa 2 radnika zasnovan radni odnos na određeno vrijeme (zbog povećanja obima posla i zamjene radnika zbog odlaska u mirovinu).

Tijekom 2024. godine 8 radnika je otišlo u mirovinu, 1 radnik je otišao u prijevremenu mirovinu, dok je sa 6 radnika sklopljen sporazumi raskid ugovora o radu.

Učešće ukupnih bolovanja u mogućim satima rada iznosi 9,7%, dok je prošlogodišnje iznosilo 9,4%, a bolovanja na teret HZZO i HZZOZZR čine 4,7% mogućih sati.

U produženom radu u 2024. godini odrađeno je 8.256 sati što je više za 4,6% u odnosu na 2023.godinu kada je ostvareno 7.892 sati.

Krajem 2024. godine završeno je kolektivno pregovaranje, na zadovoljstvo radnika s jedne strane i Uprave s druge strane. Obje strane su postigle dogovor koji doprinosi daljnjem jačanju Društva.

**Pokrenute investicije**

Ukupna investicijska ulaganja tijekom 2024. godine iznose 12,3 milijuna eura, od toga:

* U izgradnju i rekonstrukciju vodovodne mreže investirano je 5,1 milijuna eura;
* U izgradnju i rekonstrukciju mreže odvodnje investirano je 5,0 milijuna eura;
* U osnovnu djelatnost investirano je 2,2 milijuna eura.

Kroz višegodišnji rad na održavanju postojeće i na izgradnji nove vodoopskrbne mreže kontinuirano se prati, analizira i shodno tome zahtijeva da se, kroz javne nabave svih razina, koriste certificirani materijali koji su se kroz primjernu pokazali najsigurniji u svim segmentima za zdravstvenu ispravnost vode koja se isporučuje potrošačima.

**Sustav kvalitete i zaštite okoliša**

Od 2008. godine Društvo posjeduje certifikat o primjeni sustava kvalitete prema normi ISO 9001:2008. Krajem 2009. godine uveden je sustav zaštite okoliša prema normi ISO 14001:2004. Tijekom 2017. godine izvršen je tranzicijski audit za oba sustava od strane nezavisne certifikacijske kuće i utvrđeno da Društvo udovoljava zahtjevima norme ISO 9001:2015 i zahtjevima norme zaštite okoliša ISO 14001:2015.

U 2024. godini izvršen je redoviti godišnji nadzor primjene sustava kvalitete i sustava zaštite okoliša.

**Upravljanje financijskim rizicima**

Financijska imovina koja potencijalno može dovesti Društvo u kreditni rizik obuhvaća novac i potraživanja od kupaca. Potraživanja u sporu građana, pravnih osoba i obrtnika čini 24,26% ukupnih potraživanja od kupaca, od čega je 61,73% potraživanja vrijednosno usklađeno.

**Rezultat poslovanja**

Ukupni prihod u 2024. godini iznosi 18,4 milijuna eura, i u odnosu na prethodnu 2023. godinu veći je za 18,01%. Fakturirani prihod od usluga javne vodoopskrbe u 2024. godini iznosi 9,5 milijuna eura i veći je za 3,51% u odnosu na fakturirani prihod u 2023. godini. Fakturirani prihod od usluga odvodnje i pročišćavanja otpadnih voda u 2024. godini iznosi 2,5 milijuna eura, što je za 65,55% više, ali u odnosu na sedmomjesečno razdoblje 2023. godine (1,5 milijuna eura), jer se djelatnost odvodnje i pročišćavanja u Vodovodu Pula obavlja od 01.06.2023., nakon preuzimanja društva Pragrande sa 31.05.2023. godine.

Ukupni rashodi u 2024. godini iznose 18,4 milijuna eura, i veći su za 18,5% u odnosu na prethodno razdoblje.

Bruto dobit za 2024. godinu iznosi 4.512 eura.

**Najznačajnije aktivnosti i smjernice rada za naredni period**

U 2024. godini ostvarene su značajne aktivnosti u realizaciji projekta *Poboljšanje sustava vodoopskrbe te sustava odvodnje i pročišćavanja otpadnih voda u aglomeraciji Pula Sjever*, koji je ušao u program sufinanciranja iz Nacionalnog plana oporavka i otpornosti 2021. – 2026. Ugovor o dodjeli bespovratnih sredstava sklopljen je 31.05.2023. godine, a ukupni procijenjeni prihvatljivi troškovi iznose 45.470.082,05 EUR bez PDV-a.

Društvo je u svibnju sklopilo ugovor za isporuku tri specijalna, dva teretna vozila za održavanje sustava javne odvodnje, samousisne diesel crpke i ručne kamere za snimanje okna kanalizacije s tvrtkom Agra trgovina d.o.o. iz Zagreba, dok je ugovor za nabavu i implementaciju geografsko-informacijskog sustava (GIS) sklopljen s tvrtkom Protok d.o.o. iz Zagreba. Ukupna vrijednost sklopljenih ugovora iznosi 2.033.080,00 eura bez PDV-a, a predmetnom nabavom povećat će se učinkovitost održavanja postojećeg sustava javne odvodnje te podignuti kvaliteta usluga za korisnike Društva. Također, sklopljen je i ugovor Zajednicom ponuditelja UP Robotics d.o.o. iz Pule i Oblak Jurišin-Kaufman PR agencija u vrijednosti od 113.888,00 eura, koja će vršiti usluge informiranja građana i povećanja vidljivosti aktivnosti i ciljeva EU projekta tijekom njegova trajanja.

Nakon provedenih postupaka javne nabave, zaključeno je da za daljnje izvršenje obveze sufinanciranja učešća JLS tijekom provedbe i realizacije projekta, nužno je dugoročno zaduženje Društva za iznos od 10.000.000,00 eura na 10 godina te dogovoreni su omjeri vraćanja kredita iz naknada za razvoj jedinica lokalnih samouprava na čijem se području provodi planirani zahvat.Slijedom navedenoga, Društvo je u srpnju sklopilo ugovore s tvrtkom Godina d.o.o. iz Slovenije u iznosu od 28.741.749,03 eura bez PDV-a za izvođenje radova na proširenju i rekonstrukciji sustava vodoopskrbe i odvodnje i tvrtkom Pomgrad inženjering d.o.o. iz Splita u iznosu od 4.252.859,26 eura bez PDV-a za izgradnju havarijskih ispusta i podmorskog ispusta planiranog UPOV Peroj. Uz to, Društvo je s tvrtkom Ind-Eko d.o.o. iz Rijeke za radove na rekonstrukciji sustav odvodnje otpadnih voda Fažana (sanacija CIPP metodom) u iznosu od 374.392,87 eura bez PDV-a.

Radovi na izgradnji sustava odvodnje i vodoopskrbe na području naselja Veli Vrh i Šijana koja je izdvojena je iz aglomeracije Pula Centar, i također sufinancirana iz Nacionalnog plana oporavka i otpornosti 2021. – 2026., dovršeni su u studenom 2024. godine. Sveukupna vrijednost radova iznosila je 4.975,687,99 eura od čega za izgradnju sustava javne odvodnje 3.818.332,72 eura, a vodoopskrbe 1.157.335,27 eura bez PDV-a.

Krajem godine, Društvo je sklopilo okvirni sporazum na dvije godine sa Zajednicom ponuditelja TGT - Adriatik d.o.o. Pula, ProAdria d.o.o., Ljubljana i V3, gradnja in inženiring, d.o.o., Ljubljana za izvođenje radova na rekonstrukciji glavnog vodoopskrbnog cjevovoda na području naselja Štinjan (faze 1 do 6) u iznosu od 2.826.922,04 eura bez PDV-a, za koje je planiran početak radova za prvi kvartal 2025. godine.

U nastavku slijedi prikaz značajnijih radova u okviru sustava odvodnje tijekom 2024. godine:

NPOO –EU PROJEKTI

 Pula Centar

* Izgradnja sustava odvodnje unutar Grada Pule na području naselja Veli vrh – Šijana (područje Veli vrh Sjever) – DOVRŠENO 2024

 Pula Sjever

* PROJEKTIRANJE, IZGRADNJA I PROBNI RAD UPOV-a PEROJ – u 2024 dovršena izrada Glavnog projekta, ishodovana građevinska dozvola
* Podmorski ispust UPOV Peroj – započeti radovi
* Sigurnosni ispusti crpnih stanica Puntižela i Fažana Badel – započeti radovi
* Sustav odvodnje otpadnih voda naselja Štinjan, Valbandon, Fažana i Peroj – započeti radovi
* Sustav odvodnje otpadnih voda naselja Štinjan – proširenje sekundarne mreže - započeti radovi
* Cjevovod Pinezići-Vodnjan, vodovodni ogranci i regulacijska okna u Vodnjanu – započeti radovi

Ostale investicije

* Rekonstrukcija zidanog kanala Pragrande – uz zgradu glavne Pošte – završeni radovi
* Izvanredno održavanje mješovitog sustava odvodnje i vodovodne mreže u Mutilskoj ulici – završeni radovi
* Sanacija mješovitog sustava odvodnje u Mutilskoj ulici CIPP metodom – završeni radovi
* Izvanredno održavanje sanitarnog kolektora u Tršćanskoj ulici – završeni radovi
* Izvanredno održavanje – sanacija mješovite kanalizacije u dijelu Kranjčevićeve ulice u Puli – završeni radovi

U nastavku pregled značajnih radova na sustavu održavanja vodoopskrbe tijekom 2024:

* Rekonstrukcija dijela vodovoda u Ližnjanu (150 m)
* Rekonstrukcija dijela vodovodne mreže u Krnici  (660 metara)
* Rekonstrukcija dijela vodovodne mreže u Fažani (150 metara)
* Izmještanje dijela vodovoda u Marčani (70 metara)
* Rekonstrukcija postojećeg vodovoda u Ferlinima (50 metara)
* Rekonstrukcija vodovoda Petrovićeva ulica (150 metara)
* Rekonstrukcija vodovoda u Pazinskoj ulici - Zlatićev trg (400 metara)
* Rekonstrukcija vodovoda u Glavanima (100 metara)
* Izmještanje vodovoda u Smoljancima (45 metara)
* Rekonstrukcija vodovoda u Bunarskoj ulici u sklopu radova na više dionica (80 metara)
* Rekonstrukcija vodovoda Burle (140 metara)
* Rekonstrukcija vodovoda Fažanska cesta (70 metara)

***Zaključak***

Uprava izražava zadovoljstvo postignutim rezultatima, a pogotovo rezultatom u smanjenju gubitaka vode u mreži, aktivacijom radova na Aglomeraciji Pula Sjever te postignutim dogovorom u skladu sa Zakonom na uslužnom području 24, a što je rezultiralo Rješenjem Trgovačkog suda u Pazinu sa danom 28.02.2025.godine i uspostavom nove tvrtke pod nazivom Vodovod Pula-Labin d.o.o. za vodne usluge.

Sve to ne bi bilo moguće bez svih dionika uključenih u rad Društva, bilo da su vlasnici Društva (čelnici JLS), bilo da su članovi Nadzornog odbora, bilo da su radnici Društva, korisnici i partneri.

Svima zahvaljujem na iskazanom doprinosu i pozitivnom poslovanju u 2024. godini sa obećanjem da ćemo i dalje ulagati u održivu, sigurnu i učinkovitu vodoopskrbu i odvodnju.

Edo Krajcar, mag.oec., direktor

Izvještaji o poslovanju

Izvještaj 1. **Imovina**

Izvještaj 2. **Kapital i obveze**

Izvještaj 3. **Prihodi i rashodi**

Izvještaj 4. **Dodatni podaci**

Izvještaj 5. **Pokazatelji**

Izvještaj 6. **Realizacija plana poslovanja (realizacija plana prihoda i rashoda, te**

**dodatnih podataka)**

Komentari

**uz izvještaje o poslovanju**

**Izvještaj 1.**

**IMOVINA**

|  |
| --- |
| **Ukupna imovina** |

Na dan 31.12.2024. godine Društvo je raspolagalo imovinom ukupne vrijednosti 111.557.730 eura, što predstavlja povećanje od 8% u odnosu na početno stanje. Vrijednost dugotrajne imovine porasla je za 14% (11,6 milijuna eura), dok je vrijednost kratkotrajne imovine smanjena za 17% (3,0 milijuna eura).

|  |
| --- |
| **Dugotrajna imovina** |

Na dan 31.12.2024. godine **dugotrajna imovina** Društva iznosila je 96.810.829 eura, a u okviru koje je najznačajnija materijalna imovina. Porast njezine vrijednosti od 14% u odnosu na prethodnu godinu prvenstveno je rezultat 57%-nog rasta vrijednosti materijalne imovine u pripremi, te višestrukog povećanja na poziciji predujmova za materijalnu imovinu.

**Nematerijalna imovina** na posljednji dan izvještajne godine je iznosila 808.482 eura. U odnosu na 2023. godinu bilježi 9%-no smanjenje, a sastoji se od:

* Računarski softweri u vrijednosti od 48.588 eura
* Ulaganje u projektnu i drugu dokumentaciju u vrijednosti 112.778 eura,
* Ulaganje u studije i istraživanja u vrijednosti 157.795 eura,
* Ulaganje na tuđim sredstvima u vrijednosti 137.088 eura,
* Ulaganje u pravo služnosti financirano tuđim sredstvima u vrijednosti 1.529 eura,
* Ulaganje na koncesiju u vrijednosti 3.621 eura,
* Pravo priključka i korištenje energetskih objekata u vrijednosti 12.760 eura,
* Nematerijalne imovine u pripremi u vrijednosti od 334.322 eura (većim dijelom se odnosi na pravo služnosti na tuđim nekretninama, većinom od Grada Pule, koje treba ishoditi radi izgradnje kanalizacijskog sustava)

Najznačajnija skupina imovine Društva je **materijalna imovina** na koju se odnosi 95.593.560 eura. U odnosu na prethodnu godinu bilježi porast od 14%, ponajprije kao rezultat povećanja vrijednosti materijalne imovine u pripremi i danih predujmova za materijalnu imovinu.

Na poziciji **zemljišta** evidentirano je ukupno 5.069.603 eura. Društvo koristi model revalorizacije, odnosno iskazuje vrijednost prema fer tržišnoj vrijednosti. Usklađenje se provedi temeljem Odluke o revalorizaciji zemljišta, a na osnovu izvršene procjene vrijednosti od strane sudskog vještaka graditeljske struke.

Pozicija **građevinski objekti** (63.266.354 eura) obuhvaća vodovodnu infrastrukturu (vodovodna mreža, mreža odvodnje, i drugo) u vrijednosti od 61.299.140 eura, te nestambene zgrade (rezervoari, prepumpne stanice, objekt izvora te zgrada uprave) vrijednosti od 1.967.214 eura. U odnosu na 2023. godinu vrijednost građevinskih objekata porasla je za 1%.

Na poziciji **postrojenja i oprema** je evidentirana vrijednost od 3.513.895 eura što je za 4% (146.926 eura) više u odnosu na početno stanje.

Pozicija **alati, pogonski inventar i transportna imovina** (571.484 eura) bilježi povećanje u iznosu 116.872 eura (ili 26%) u odnosu na stanje na 31.12.2023. godine, kao rezultat ulaganja u transportnu imovinu.

**Predujmovi za materijalnu imovinu** na dan 31.12.2024. godine iznose 4.288.271 eura. Uglavnom se odnose na predujmove u vezi radova u okviru projekta Aglomeracija Pula-Sjever (dobavljač Godina d.o.o. u iznosu od 2.874.175 eura, dobavljač Hidroinženering d.o.o., Ljubljana u iznosu od 950.000 eura te dobavljač Pomgrad d.o.o. u iznosu od 425.286 eura).

Vrijednost **materijalne imovine u pripremi** (18.883.049 eura) bilježi značajno povećanje unutar imovine Društva i to za 57% (odnosno 6.863.061 euro) u odnosu na 2023. godinu.

Značajna materijalna imovina u pripremi, tj. ulaganja u tijeku su sljedeća:

* Izgradnja sustava javne odvodnje naselja Veli Vrh – Šijana (Aglomeracija Pula-Centar) – 3,8 milijuna eura
* Izgradnja tlačnog cjevovoda RS Rakonek do VS Prnjani u iznosu od 3,1 milijuna eura
* Vodovodna mreža naselje Veli Vrh, Šijana, Valmade, Monte Šerpo (Aglomeracija Pula-Centar) – 1,2 milijuna eura
* UPOV Peroj (Aglomeracija Pula Sjever) – projektiranje i izgradnja – 1,1 milijuna eura
* Vodoopskrbna mreža na područjima mjesenih odbora Busoler, Valdebek, Šikići, Škatari - 932 tisuća eura
* Cjevovod Pinezići-Vodnjan, vodosprema Pinezići, vodovodni ogranci i regulacija (Aglomeracija Pula Sjever) – 393 tisuća eura
* Havarijski ispust CS Fažana Badel i CS Puntižela (Aglomeracija Pula sjever) – 301 tisuća eura
* Vodovodna mreža naselja Burle – 297 tisuća eura
* Izgradnja sanitarne odvodnje dijela naselja Valmade , Monte Šerpo, Kanali – 199 tisuća eura
* Vodovodna mreža na otočju Brijuni – 166 tisuća eura
* Aglomeracija Pula Jug (Medulin, Premantura, Banjole) – rješavanje imovinsko pravnih odnosa – 125 tisuća eura
* Proširenje sekundarne mreže Vodnjan i Pula u okviru Projekta (Aglomeracija Pula Sjever) – 141 tisuća eura
* Izgradnja vodovodne mreže PK Klarići – odvojak Sv. Kirin, Majmajola na području Vodnjana – 108 tisuća eura

Na materijalnu imovinu u pripremi koja je rezultat prijenosa imovine u pripremi iz društva Pragrande d.o.o. odnosi se 4.321.831 eura, a obuhvaća:

* Kanalizacijski sustav grada Pule (MEIP, Jadranski projekt II) – 959.698 eura
* Građevinski objekti sliv Pula – 294.011 eura
* EU projekti Pula centar – 1.692.082 eura
* EU projekti Pula sjever – 1.319.662 eura
* Građevinski objekti sliv Peroj-Fažana-Vodnjan-Galižana – 52.856 eura
* Ostala oprema – 3.522 eura

Tijekom godine ukupno je investirano 12.268.868 eura, što je za 56% više u odnosu na 2023. godinu. U izgradnju i rekonstrukciju vodovodne mreže investirano je 5.087.093 eura, u izgradnju i rekonstrukciju mreže odvodnje 4.966.310 eura, te u osnovnu djelatnost 2.215.465 eura.

Značajne investicije u vodovodnu mrežu tijekom 2024. godine su:

|  |  |
| --- | --- |
| **Značajne investicije – VODOVODNA MREŽA** | **IZNOS****( tisuća eura)** |
| Izgradnja vodovodne mreže – Tlačni cjevovod RS Rakonek – VS Prnjani građenje, nadzor i vođenje projekta | 949 |
| Izgradnja sustava vodovodne mreže Veli Vrh - Šijana, (Aglomeracija Pula centar) | 732 |
| Izgradnja sustava vodovodne mreže - Monte Šerpo II. Faza | 516 |
| Cjevovod Pinezići – Vodnjan, vodosprema Pinezići, vodovodni ogranci i regulacija okna u Vodnjanu (Aglomeracija Pula sjever)  | 277 |
| Rekonstrukcija i izgradnja vodoopskrbnog cjevovoda Štokovci – Gilešići | 275 |
| Izgradnja magistralnog cjevovoda u ul. Veruda Hotel Valkane (ugovor o financiranju) | 230 |
| Izgradnja vodovodne mreže naselja Burle u dužini od cca 1150 m  | 220 |
| Izgradnja vodovodne mreže Krnica kč. br. 2716/1 k.o. Krnica cca 560 m | 178 |
| Mutilska ulica - nastavak zamjena postojeće vodovodne mreže | 130 |
| Aglomeracija Pula Jug (Medulin, Premantura, Banjole) – rješavanje imovinsko pravnih odnosa  | 98 |
| Izvođenje radova i nadzor na cjevovodu ŠŠ-V-28 iz projekta Busoler-Šikići-Škatari (Aglomeracija Pula centar)  | 81 |
| Rekonstrukcija vodovodne mreže u Tršćanskoj ulici u Puli cca 1.450 m | 79 |
| *Rekonstrukcija vodovodne mreže u Valturskoj ulici u Puli  | 74 |
| Rekonstrukcija Pazinske ulice u Puli  | 69 |
| Izgradnja vodovodne mreže u Pomeru (ugovor o financiranju – Plodine) | 57 |
| Izgradnja i nadzor na izgradnjom vodovodne mreže duž dijela Paganor 80 m (ugovor o financiranju – Modular Stanogradnja)  | 53 |
| Radovi izmještanja cjevovoda na kč. br. 780/7 k.o. Fažana | 53 |
| Izgradnja vodovodne mreže i nadzor na području naselja Monte Turko dionica VMŠ-V-13 i dionica ŠŠ-V-5 (Aglomeracija Pula centar)  | 49 |
| Lokalna vodovodna mreža - priključni cjevovod u Valbandonu - ulica Pineta - duž k.č. 738/220 k.o. Fažana | 43 |
| Izgradnja vodovodne mreže u ulici Pineta 1 ogranak | 42 |

Ulaganje u izgradnju i rekonstrukciju vodovodne mreže po jedinicama lokalne samouprave iznosi kako slijedi[[2]](#footnote-2):

|  |  |  |
| --- | --- | --- |
| **Gradovi/općine** | **Iznos** **(u eurima)** | **Udio** **(%)** |
| Grad Pula |  | 2.524.430 | 50% |
| Grad Vodnjan |  | 171.755 | 3% |
| Općina Medulin |  | 470.767 | 9% |
| Općina Ližnjan |  | 11.910 | 0% |
| Općina Marčana |  | 200.407 | 4% |
| Općina Fažana |  | 304.710 | 6% |
| Općina Barban |  | 25.175 | 0% |
| Općina Svetvinčenat |  | 59.232 | 1% |
| Zajednička ulaganja (cjevovod RS Rakonek-RS Prnjani, Štokovci-Gilešići) | 1.318.708 | 26% |
| **Sveukupno** |  | **5.087.093** |  |

Značajnije investicije u mrežu odvodnje u 2024. godini su slijedeće:

|  |  |
| --- | --- |
| **Značajne investicije – MREŽA ODVODNJE** | **IZNOS (tisuća eura)** |
| Izgradnja sustava javne odvodnje Veli Vrh – Šijana EU projekt Pula Centar | 2.200 |
| Projektiranje i izgradnja UPOV-a Peroj  | 1.100 |
| Izgradnja havarijskih ispusta CS Fažana Badel i CS Puntižela  | 300 |
| Sustav odvodnje otpadnih voda naselja Štinjan - proširenje sekundarne mreže | 253 |
| Radovi na izgradnji cjevovoda za vodu i kanalizaciju - izgradnja sanitarne odvodnje dijela naselja Valmade - Monte Šerpo - kanali VMŠ-K-38 i VMŠ-K-39 | 198 |
| Izvođenje radova na rekonstrukciji zidanog kanala Pragradne uz zgradu glavne Pošte | 155 |
| Aglomeracija Pula Sjever - novelacija dokumentacije, imovinsko pravni poslovi, izdaci za plaće osoblja, nadzor radova | 128 |
| Tlačni vod crpne stanice AC Stoja (ugovor o financiranju) | 108 |
| Rekonstrukcija mješovite kanalizacije u Valturskoj ulici u Puli | 70 |
| Rekonstrukcija C.S. Valseline  | 67 |
| Sanitarni kolektor unutar naselja Štinjan (ugovor o financiranju) | 64 |
| Izgradnja fekalne odvodnje Tršćanska ulica u Puli D66 D75 L=561m | 57 |
| Mutilska ulica - održavanje mješovitog kolektora  | 55 |
| Izvođenje radova na sanaciji sanitarne odvodnje u Tršćanskoj ul.-krak prema k.br. 24  | 41 |

Ulaganje u izgradnju i rekonstrukciju mreže odvodnje po jedinicama lokalne samouprave iznosi kako slijedi[[3]](#footnote-3):

|  |  |  |
| --- | --- | --- |
| **Gradovi/općine** | **Iznos** **(u eurima)** | **Udio** **(%)** |
| Grad Pula |  | 3.407.573 | 69% |
| Grad Vodnjan |  | 874.524 | 18% |
| Općina Fažana |  | 684.213 | 14% |
| **Sveukupno** |  | **4.966.310** |  |

Značajne investicije u osnovnu djelatnost tijekom 2024. godine su:

|  |  |
| --- | --- |
| **Značajne investicije – OSNOVNA DJELATNOST** | **IZNOS (tisuća eura)** |
| Vodomjeri za nove priključke i za zamjenu  | 388 |
| Uređaj za ionsku kromatografiju  | 120 |
| Nabava lakih teretnih vozila do 3,5 T (2 kom)  | 81 |
| Zamjena dotrajalih crpki sustava odvodnje  | 77 |
| Zamjena PLC-a pogon Rakonek  | 69 |
| Rekonstrukcija zasunske komore VS Cassoni Vecchi  | 68 |
| Terenska vozila s pogonom na 4 kotača  | 67 |
| Nabava osobnih vozila - rabljenih (4 Kom)  | 66 |
| Ulaganja u Butoniški sustav  | 64 |
| Izvođenje radova rekonstrukcije VS Boškari  | 64 |
| Ugradnja fotonaponskih kolektora na objekte vodoopskrbe  | 59 |
| Loggeri Šumova - Medulin, Premantura, Ližnjan- novo i zamjena starih  | 58 |
| Ograda Rakonek  | 57 |
| Izvođenje radova rekonstrukcije, dogradnje i opremanja MRM Fažana  | 56 |
| Poslovna i pomoćna građevina - rekonstrukcija zgrade na kč. 5001/4 ko Pula, Vidikovac  | 54 |
| NT pumpa teglica  | 51 |
| NT pumpe za punjenje VS za pranje filtera  | 44 |

Veće investicije pokrenute su u suradnji sa Hrvatskim vodama, EU fondovima i ostalim izvorima. Financiranje izgradnje i rekonstrukcije vodovodne mreže temeljem Ugovora o financiranju u 2024. godini je slijedeće:

* 6,7 milijuna eura financirano je putem EU fondova (NPOO) za izgradnju sustava javne vodoopskrbe i odvodnje u sklopu projekta aglomeracije Pula Sjever, za izgradnju sustava javne odvodnje Veli Vrh – Šijana, izgradnju vodovodne mreže Tlačni cjevovod RS Rakonek – VS Prnjani, izgradnju sustava javne odvodnje Dolinka - Valdabek – Busoler, izgradnju i rekonstrukciju mreže u Tršćanskoj-Veli Vrh-Šijana, i;
* 0,6 milijuna eura financirale su jedinice lokalne samouprave za izgradnju vodovodne mreže i mreže odvodnje;
* 0,1 milijuna eura financirale su Hrvatske vode Zagreb za izgradnju vodovodne mreže NP Brijuni (4.faza), za loggere šumova Medulin/Premantura/Ližnjan, ugradnju mjernih uređaje na vodozahvatima, izradu elaborata sanitarne zaštite novog izvorišta Pula, izgradnju sanitarne odvodnje dijela ulice Drenovica, izgradnju sanitarne odvodnje u Valbandonu Pineta I,II,II
* 0,7 milijuna eura financirale su ostale pravne i fizičke osobe vezano za izgradnju vodovodne mreže i mreže odvodnje;
* 0,09 milijuna eura za preuzimanje vodovodne mreže (priključci vode).

**Dugotrajna financijska imovina** Društva u iznosu od 288.276 eura odnosi se udjele u društvu Luka Pula d.o.o., od čega udjeli u Luka Pula za izvršene usluge iznose 206.538 eura, a udjeli u Luka Pula – sredstva za financiranje izgradnje iznose 81.738 eura.

Temeljem Rješenja od 26. travnja 2018. godine, u sudski registar Trgovačkog suda u Pazinu upisan je Ugovor o prijenosu poslovnih udjela u trgovačkom društvu VSI – Vodovod Butoniga d.o.o. Buzet, kojim su članovi društva – jedinice lokalne samouprave, izvršili prijenos svojih poslovnih udjela javnim isporučiteljima vodnih usluga bez naknade, i to: Istarskom vodovodu d.o.o. Buzet 56,76% temeljnog kapitala ili 150.666.93 eura i Vodovodu Pula d.o.o. Pula 43,24% temeljnog kapitala ili 114.778,68 eura.

Poslovni udjel od 43,24% ili 114.778,69 eura u temeljnom kapitalu trgovačkog društva VSI – Vodovod Butoniga d.o.o. Buzet 2018. godine je, sukladno usvojenoj računovodstvenoj politici, vrijednosno usklađen do visine njegove nominalne vrijednosti, te njegova knjigovodstvena vrijednost iznosi nula.

U okviru skupine **dugoročnih potraživanja** Društvo ima evidentirano 120.511 eura odgođene porezne imovine koja se odnosi na obračunati porez na dobit po stopi od 18% po osnovi privremeno porezno nepriznatih rashoda vrijednosnog usklađenja udjela u društvu Luka Pula d.o.o. u iznosu od 77.017 eura preuzetog od društva Pragrande d.o.o., te vrijednosnog usklađenja zaliha materijala i sirovina u iznosu od 43.494 eura.

|  |
| --- |
| **Kratkotrajna imovina** |

**Kratkotrajna imovina** na dan 31.12.2024. godine evidentirana je u iznosu od 14.738.133 eura. U odnosu na prethodnu godinu bilježi 17%-no smanjenje kao rezultat 31%-nog smanjenja na poziciji danih zajmova, depozita i sl.

**Zalihe** su evidentirane u iznosu do 967.966 eura a sastoje se od:

* Materijala u skladištu u iznosu 930.183 eura
* Rezervnih dijelova u skladištu u iznosu 25.455 eura
* Sitnog inventara u skladištu u iznosu 11.438 eura
* Predujmovi za materijal u iznosu 890 eura.

U odnosu na prethodno razdoblje zabilježeno je povećanje istih u iznosu 101.894 eura, najviše zbog povećanja zaliha materijala u skladištu.

Na dan 31.12.2024. godine ukupna **kratkotrajna potraživanja** iznose 3.242.831 eura, što je za 5% više u odnosu na početno stanje.

**Potraživanja od sudjelujućih poduzetnika**, odnosi se na potraživanja od VSI-Vodoopskrbnog sustava Butoniga d.o.o. Buzet u iznosu 72.674 eura.

Na kraju izvještajnog razdoblja ukupna **potraživanja od kupaca** su iznosila 3.006.988 eura te je evidentiran porast od 8% u odnosu na početno stanje. Struktura istih dana je u nastavku:

|  |  |  |
| --- | --- | --- |
| **Struktura potraživanja dan 31.12.2024.** | **Iznos****(u eurima)**  | **Udio (%)** |
| Potraživanje od pravnih osoba, obrtnika |  1.126.719  | 32% |
| Potraživanje od pravnih osoba, obrtnika (potraživanja u sporu) |  63.690  | 2% |
| Potraživanja od pravnih osoba (stečaj, predstečajne nagodbe) |  336.490  | 10% |
| Potraživanja od domaćinstva | 1.551.844  | 44% |
| Potraživanja od domaćinstva (potraživanja u sporu) |  458.010  | 13% |
| Ukupno  |  3.536.753  | 100% |
| Ispravak vrijednosti potraživanja | -529.765 |  |
| **UKUPNO**  |  3.006.988  |  |

Potraživanja od kupaca za isporučenu vodu i izvršene usluge uključuju i obračunate zatezne kamate, naknade za korištenje i zaštitu voda, naknade za odvodnju i pročišćavanje otpadnih voda, naknade za razvoj vodoopskrbe i naknade za razvoj sustava javne odvodnje.

Temeljem Odluke Uprave, u 2024. godini izvršen je otpis potraživanja od kupaca u ukupnom iznosu od 76.605 eura, od čega na teret troškova poslovanja 12.856 eura, na teret naknada 30.044 eura, a na potpuno isknjiženje 33.705 eura.

Vrijednosno su usklađena potraživanja od kupaca-domaćinstva sa valutom dospijeća 31.12.2023. godine u iznosu od 26.340 eura, od čega na teret troškova 17.417 eura, a na teret naknada 8.923 eura.

Vrijednosno su usklađena potraživanja od pravnih osoba, obrta i domaćinstava za koje su pokrenute ovrhe u iznosu od 204.819 eura, od čega se na teret troškova poslovanja odnosi 116.582 eura.

**Potraživanja od države i drugih institucija** u iznosu od 118.057 eura odnosi se na potraživanja za povrat razlike poreza na dodanu vrijednost u iznosu 77.670 eura, potraživanja od Zavoda za zdravstveno osiguranje u iznosu 40.372 eura te ostala potraživanja od države i drugih institucija u iznosu 15 eura.

**Ostala potraživanja** u iznosu od 45.113 eura obuhvaćaju potraživanja za dane predujmove dobavljačima za obrtna sredstva u iznosu od 13.229 eura, potraživanja za nedospjele kamate na oročene depozite u iznosu od 20.179 eura, te ostala potraživanja.

**Kratkotrajna financijska imovina** na dan 31.12.2024. godine iznosi 9.150.000 eura. Obuhvaća:

* kratkoročni depozit kod Erste&Steiermarkische bank d.d u iznosu od 3.250.000 eura, sklopljen dana 24.12.2024. uz kamatnu stopu od 0,001 % godišnje, s istekom oročenja 09.01.2025.,
* tri kratkoročna depozita kod Zagrebačke banke d.d. u ukupnom iznosu od 5.900.000 eura, sklopljena u razdoblju od 28.10. do 24.12.2024. godine uz kamatne stope u rasponu od 2,42% do 2,62 % godišnje, s istekom oročenja u razdoblju od 02.01. do 28.01.2025. godine,

**Novčana imovina** na transakcijskom računu Društva na promatrani dan iznosila je 1.377.336 eura. Društvo za poslovanje ima otvorene transakcijske račune u Erste&Steiermarkische bank d.d. Rijeka i u Zagrebačkoj banci d.d. Zagreb.

|  |
| --- |
| **Aktivna vremenska razgraničenja** |

**Aktivna vremenska razgraničenja** (8.767 eura) u cjelokupnom iznosu odnose se na poziciju plaćeni troškovi budućeg razdoblja, a koja obuhvaća troškove osiguranja, pretplatu na službena glasila i stručne časopise, te ostale troškove.

**Izvještaj 2.**

**KAPITAL I OBVEZE**

|  |
| --- |
| **Kapital i rezerve** |

Pozicija Kapital i rezerve sudjeluje u ukupnoj pasivi s 19%, dok su prethodne godine na dan 31.12.2023. godine sudjelovale s 21% u ukupnoj pasivi.

Rješenjem Trgovačkog suda u Pazinu broj Tt-23/1444-2 od 10.03.2023. godine, u sudski registar upisano je usklađenje temeljnog kapitala sa Zakonom o trgovačkim društvima – pretvaranjem iznosa istog iz kuna (108.500.000,00) u EUR (14.400.370,00), pri čemu je iznos od 54,71 EUR, po zaokruženju na desetice, prenesen u kapitalne rezerve.

Temeljem Rješenja Trgovačkog suda u Pazinu (broj Tt-23/3480-2 od 31.5.2023. godine) u sudski registar upisano je pripajanje društva PRAGRANDE d.o.o. društvu VODOVOD PULA-LABIN d.o.o. (ex: VODOVOD PULA d.o.o.). Pripajanje je izvršeno uz povećanje temeljnog kapitala društva preuzimatelja VODOVOD PULA-LABIN d.o.o. (ex: VODOVOD PULA d.o.o.) na način, da je temeljni kapital povećan sa iznosa od 14.400.370,00 eura za iznos od 4.609.430,00 eura na iznos od od 19.009.800,00 eura.

Vlasnička struktura kapitala nakon pripajanja, na dan 31.12.2024. godine je slijedeća:

|  |  |
| --- | --- |
|  | **% udjela** |
| Grad Pula | 73,4618% |
| Grad Vodnjan | 8,7745% |
| Općina Medulin | 7,2385% |
| Općina Ližnjan | 3,2723% |
| Općina Marčana | 3,5209% |
| Općina Barban | 1,7594% |
| Općina Fažana | 0,9748% |
| Općina Svetvinčenat | 0,9978% |
|  | **100,0000%** |

**Revalorizacijske rezerve** u iznosu od 1.936.777 eura odnose se na revalorizaciju zemljišta. Temeljem Odluke Skupštine društva održane 24.09.2024. godine revalorizacijske rezerve koje su donesene pripajanjem društva Pragrande d.o.o. u iznosu od 520.786 eura u cijelosti su prenesene u zadržanu dobit.

**Zadržana dobit**, koja je na dan 31.12.2023. godine bila iskazana u iznosu od 46.446 EUR, u toku godine je uvećana za preneseni iznos revalorizacijskih rezervi od 520.786 EUR po Odluci Skupštine, a zatim umanjena za iznos pokrića prenesenog gubitka pripojenog društva Pragrande d.o.o. u iznosu od 396.704 EUR, te na dan 31.12.2024. godine iznosi 170.529 EUR.

**Preneseni gubitak** koji je na dan 31.12.2023. godine iznosio 456.025 EUR, pokriven je temeljem Odluka Skupštine, i to najprije za iznos od 59.321 EUR, koliko je iznosila dobit društva za 2023. godinu, a zatim u iznosu od 396.704 EUR, nakon što su u zadržanu dobit prenesene revalorizacijske rezerve.

Društvo je u 2024. godini ostvarilo **dobit** u iznosu od 4.512 eura, dok je prethodne godine dobit iznosila 59.321 eura.

|  |
| --- |
| **Rezerviranja** |

**Rezerviranja** u 2024. godini iznose ukupno 271.516 eura, a odnose se na rezerviranja za neiskorištene godišnje odmore u iznosu od 143.232 eura, rezerviranja za otpremnine u iznosu od 118.204 eura te za jubilarne nagrade u iznosu od 10.080 eura.

Rezerviranja za neiskorištene godišnje odmore, otpremnine i jubilarne nagrade iz prethodne godine u ukupnom iznosu 330.405 eura u cijelosti su ukinuta u 2024. godini.

|  |
| --- |
| **Dugoročne obveze** |

**Dugoročne obveze prema financijskim institucijama** iznose 96.392 eura, a odnose se na dugoročne obveze za financijski leasing. Sa Unicredit Leasing Croatia d.o.o. Zagreb je tijekom 2024. godine zaključeno pet novih Ugovora o financijskom leasingu kojim se financira nabavka dva teretna i tri osobna vozila. Ugovori su zaključeni uz rok otplate od 36 mjeseci. Dugoročna obveza na dan 31.12.2024. godine iznosi 96.392 EUR (204.854 EUR umanjeno za 108.462 EUR sa dospijećem u 2025. godini).

|  |
| --- |
| **Kratkoročne obveze** |

Na zadnji dan izvještajnog razdoblja **kratkoročne obveze** Društva su iznosile 15.266.368 eura što predstavlja povećanje od 12% (ili 1.655.499 eura) u odnosu na 31.12.2023. godine. Povećanje je uslijedilo prvenstveno radi povećanja ostalih kratkoročnih obveza (fakturirane i naplaćene naknade za razvoj).

**Obveze prema sudjelujućim poduzetnicima** (VSI-Vodoopskrbni sustav Istre, Vodovod Butoniga d.o.o. Buzet) na dan 31.12.2024. godine iznose 25.368 eura.

**Obveze za primljena jamstva** iznose 115.058 euro i predstavljaju novčane pologe kao jamstva za uredno izvršenje obveza temeljem sklopljenih ugovora o javnoj nabavi. U odnosu na 2023. godinu obveze za jamstva porasle su za 51% ili 39.037 eura.

**Obveze prema bankama i leasing kućama** iznose 108.462. U odnosu na prethodnu godinu bilježe porast od 93%. Pozicija se odnosi na obveze prema Unicredit leasing Croatia d.o.o. Zagreb koje čine tekuće dospijeće otplate leasinga u 2025.godini.

**Obveze za predujmove** iznose 594.218 eura, a struktura je dana u nastavku:

|  |  |
| --- | --- |
| **Primljeni predujmovi** | **Iznos** **(u eurima)** |
| Primljeni predujmovi za priključak vode od pravnih osoba  | 111.839  |
| Primljeni predujmovi za priključak vode od fizičkih osoba  | 278.845  |
| Primljeni predujmovi za priključak odvodnje od pravnih osoba  | 14.355  |
| Primljeni predujmovi za priključak odvodnje od fizičkih osoba  | 56.164  |
| Pretplata za ostale usluge  | 28.749  |
| Pretplata za vodu (pravne osobe)  | 56.414  |
| Pretplate za vodu (domaćinstva)  | 9.145  |
| Primljeni predujam (otkup tendera, izdavanje suglasnosti) | 83  |
| Primljeni predujam (ostale nepotpune uplate i sl).  | 23.619  |
| Predujam za obradu predmeta (nepotpuna uplata) | 13.998  |
| Predujam za fiksni dio osnovne cijene (stambeni prostori)  | 233  |
| Ostali predujam | 775  |
| **Ukupno** | **594.218** |

**Obveze prema dobavljačima** evidentirane su u iznosu od 2.942.466 eura i bilježi povećanje od 30% (odnosno 684.822 eura) u odnosu na prethodnu godinu. Obveze prema dobavljačima za osnovna sredstva iznose 1.973.110 eura, a obveze prema dobavljačima za obrtna sredstva iznose 969.356 eura. Obveze prema dobavljačima podmiruju se prema rokovima dospijeća.

Obveze evidentirane na pozicijama **obveza prema radnicima** (385.711 eura) i **obveza za poreze, doprinose i druga javna davanja** (219.298 eura) odnose sa na plaću obračunatu u prosincu 2024. godine a koja se isplaćuje u siječnju 2025. godine. U okviru obveza za poreze, doprinose i druga javna davanja nalaze se i obveze za porez na dodanu vrijednost u iznosu od 60 eura, te obveze za doprinos za općekorisne funkcije šuma u iznosu od 1.420 eura.

**Ostale kratkoročne obveze** na posljednji dan izvještavanja su iznosile 10.874.309 eura te kao takve bilježe porast od 9% u odnosu na prethodnu godinu.

Struktura ostalih kratkoročnih obveza je slijedeća:

|  |  |
| --- | --- |
| **Ostale kratkoročne obveze na dan 31.12.2024.** | **Iznos****(u eurima)** |
| Naknada za razvoj sustava javne vodoopskrbe | 2.235.425 |
| Naknada za razvoj sustava javne odvodnje | 7.785.829 |
| Naknada za korištene voda | 311.572 |
| Naknada za zaštitu voda | 131.910 |
| Ostalo (naknada za Albanež d.o.o., IVS d.o.o.) | 409.573 |
| **Ukupno** | **10.874.309** |

Društvo od korisnika vodnih usluga putem računa za vodne usluge obračunava i naplaćuje naknade propisane Zakonom o financiranju vodnog gospodarstva i Odlukama Županije Istarske, kao i Ugovorima koje je Društvo sklopilo s društvom Albanež d.o.o., te I.V.S – Istarskim vodozaštitinm sustavom d.o.o. Buzet. Obveza za naknade nastaje izdavanjem računa za vodne usluge Društvu, a naplaćena naknada doznačuje se Korisnicima u propisanom, odnosno ugovorenom roku.

Sukladno Odluci o naknadi za razvoj sustava javne vodoopskrbe i primjenom od 01.01.2012. godine uvodi se obveza plaćanja naknade za razvoj sustava javne vodoopskrbe na vodoopskrbnom području općine Barban, Ližnjan, Marčana i Svetvinčenat, a sa primjenom od 01.03.2012. godine na području grada Pule i Vodnjana, te općine Medulin. Od 01.08.2013. godine u skladu sa Odlukom općine Fažana uvodi se obveza plaćanja naknade za razvoj sustava javne vodoopskrbe na području Općine Fažana. Na području grada Pule od 01. rujna 2018. godine izvršena je korekcija visine naknade za razvoj sustava javne vodoopskrbe na vodoopskrbnom području grada u visini od 0,13272 euro/ m3 (1 kune/m3).

Sukladno Zakonu o financiranju vodnog gospodarstva, Skupština društva je dana 27.06.2022. godine donijela Odluku o naknadi za razvoj javne vodoopskrbe br. 1742-S-22/2022 (NN br. 75/22), kojom se određuje obveza plaćanja naknade za razvoj javne vodoopskrbe u visini od 0,13272 euro/ m3 (1 kune/m3) na području vodoopskrbe, i kojom prestaju važiti Odluke o naknadi za razvoj javne vodoopskrbe koje su donijele jedinice lokalne samouprave.

Odlukom o izmjeni Odluke o naknadi za razvoj javne vodoopskrbe 13696-S-28/2023 (NN 157/23) regulirano je korištenje naknade za razvoj vodoopskrbe sukladno važećem Planu gradnje komunalnih vodnih građevina.

U 2024. godini donijeta je nova Odluka o naknadi za razvoj sustava javne vodoopskrbe 7916-S-12/2024 (NN 74/2024), kojom se određuje obveza plaćanja naknade za razvoj javne vodoopskrbe u visini od 0,30 eura/m3.

Naknada za razvoj sustava vodoopskrbe sastoji se od obračunatih i nenaplaćenih naknada u iznosu 271.710 eura, te naplaćenih i neutrošenih sredstava u iznosu 1.963.715 eura. Na dan 31.12.2024. godine obveze za naplaćenu i neiskorištenu naknadu za razvoj javne vodoopskrbe po gradovima i općinama iznose:

|  |  |  |  |  |
| --- | --- | --- | --- | --- |
| **Gradovi/Općine** | **Obračunato, nenaplaćeno** |  | **Naplaćeno, neiskorišteno** | **Ukupno****(u eurima)** |
| Grad Pula | 153.314 |  | 1.083.406 | 1.236.720 |
| Općina Barban | 6.880 |  | 86.511 | 93.391 |
| Općina Marčana | 16.077 |  | 136.220 | 152.297 |
| Općina Ližnjan | 13.422 |  | 172.690 | 186.112 |
| Općina Svetvinčenat | 8.866 |  | (58.596) | (49.729) |
| Grad Vodnjan | 22.585 |  | 233.625 | 256.211 |
| Općina Medulin | 38.769 |  | 179.458 | 218.227 |
| Općina Fažana | 11.797 |  | 130.399 | 142.196 |
| **Ukupno** | **271.710** |  | **1.963.715** | **2.235.425** |

Nakon pripajanja društva Pragrande d.o.o. kao pravni sljednik društvo VODOVOD PULA-LABIN d.o.o. (ex: VODOVOD PULA D.O.O.) od 01.06.2023. godine preuzima sva prava i obveze pripojenog društva, te važeća Odluka o naknadi za razvoj sustava javne odvodnje (objavljena u NN 79/2022) postaje valjani akt društva preuzimatelja VODOVOD PULA-LABIN d.o.o . (ex: VODOVOD PULA D.O.O.) po kojima obračunava i naplaćuje naknadu za razvoj sustava javne odvodnje.

Naknada za razvoj sustava javne odvodnje sastoji se od obračunatih i nenaplaćenih naknada u iznosu od 280.139 eura te naplaćenih i neutrošenih sredstava u iznosu od 7.505.690 eura.

U nastavku se daje prikaz naknade za razvoj sustava odvodnje na dan 31.12.2024. godine po jedinicama lokalne samouprave:

|  |  |  |  |  |
| --- | --- | --- | --- | --- |
| **Gradovi/Općine** | **Obračunato, nenaplaćeno** |  | **Naplaćeno, neiskorišteno** | **Ukupno****(u eurima)** |
| Grad Pula | 242.680 |  | 5.490.479 | 5.733.159 |
| Grad Vodnjan | 19.154 |  | 909.892 | 929.046 |
| Općina Medulin (naselje Pješčana uvala) | 4.363 |  | 227.705 | 232.068 |
| Općina Fažana | 12.608 |  | 824.268 | 836.876 |
| Općina Ližnjan  |  |  |  |  |
| (naselje Jadreški) | 1.334 |  | 53.347 | 54.681 |
| **Ukupno** | **280.139** |  | **7.505.690** | **7.785.829** |

|  |
| --- |
| **Pasivna vremenska razgraničenja** |

Najveći udio u pasivi (67%) bilježi pozicija odgođeno plaćanje troškova i prihod budućeg razdoblja, odnosno pasivna vremenska razgraničenja. Ista su evidentirana u iznosu od 74.801.749 eura što je za 7.071.528 eura (ili 10%) više u odnosu na posljednji dan prethodne godine.

|  |  |  |
| --- | --- | --- |
| **Pasivna vremenska razgraničenja** | **31.12.2024.** |  |
| Namjenske dotacije za vodoopskrbu  | 27.154.650 |  |
| Namjenske dotacije za sustav odvodnje  | 38.781.767 |  |
| Naknada za razvoj vodoopskrbe  | 6.860.264 |  |
| Naknada za razvoj sustava odvodnje  | 2.005.068 |  |
| Obračunati troškovi koji nisu fakturirani | 0 |  |
| **Ukupno** | **74.801.749** |  |

Odgođeni prihodi u iznosu od 27.154.650 eura odnose se na primljena novčana sredstva u svrhu financiranja kapitalnih investicija u vodoopskrbi od strane EU fondova, NPOO, Hrvatskih voda, jedinica lokalne samouprave te drugih pravnih i fizičkih osoba. Povećanje u odnosu na prethodno razdoblje rezultat je novih ulaganja u 2024. godini u vrijednosti od 2.862.688 eura i ukidanja odgođenih prihoda u vrijednosti od 1.515.4940 eura.

Odgođeni prihod od 38.781.767 eura odnosi se na primljena novčana sredstva u svrhu financiranja kapitalnih investicija u odvodnji od strane EU fondova, NPOO, Hrvatskih voda, jedinica lokalne samouprave te drugih pravnih i fizičkih osoba. Povećanje u odnosu na prethodno razdoblje rezultat je novih ulaganja u 2024. godini u vrijednosti od 5.303.468,71 eura i ukidanja odgođenih prihoda u vrijednosti od 1.396.021,25 eura.

Odgođeni prihodi u iznosu od 6.860.264 EUR odnosi se na sredstva naplaćena putem naknade za razvoj sustava javne vodoopskrbe. Povećanje u odnosu na prethodno razdoblje rezultat je novih ulaganja u 2024. godini u iznosu od 1.179.084 eura i ukidanja odgođenih prihoda u iznosu od 349.756 eura

Odgođeni prihod u iznosu od 2.005.068 eura odnosi se na sredstva naplaćena putem naknade za razvoj sustava javne odvodnje. Povećanje u odnosu na prethodno razdoblje rezultat je novih ulaganja u 2024. godini u iznosu od 1.077.934 eura i ukidanja odgođenih prihoda u iznosu od 74.376 eura.

**Izvještaj 3.**

**PRIHODI I RASHODI**

 \*POSLOVNI PRIHODI – POSLOVNI RASHODI

|  |
| --- |
| **Prihodi**  |

Društvo je u 2024. godini ostvarilo ukupno **18.477.351 eura** prihoda odnosno 18% (ili 2.826.863 eura) više u odnosu na prethodnu godinu.

Udio **poslovnih prihoda** u ukupnim prihodima iznosi 95%. Tijekom izvještajnog razdoblja ostvareni su u iznosu od 17.475.726 eura te su kao takvi veći za 16% u odnosu na 2023. godinu.

**Prihodi od prodaje proizvoda i usluga** ostvareni su u iznosu od 13.349.544 eura što predstavlja povećanje od 13% u odnosu na prošlogodišnju realizaciju. Isti obuhvaćaju:

* prihode od vodnih usluga javne vodoopskrbe u iznosu od 9.491.357 eura, od čega se 5.576.037 eura odnosi na prihod od vodnih usluga javne vodoopskrbe stambenim prostorima i 3.915.320 euro na prihode od vodnih usluga poslovnim prostorima;
* prihode od vodnih usluga skupljanja i pročišćavanja otpadnih voda u iznosu 1.901.234 eura, od čega se 1.258.632 eura odnosi na prihod od vodnih usluga skupljanja otpadnih voda i 642.602 eura na prihode od vodnih usluga pročišćavanja otpadnih voda;
* prihode od obavljanja usluga na izgradnji priključaka u iznosu 840.797 eura, od čega se 824.611 eura odnosi na priključke za vodu i 16.186 eura na priključke za odvodnju
* prihode od naknada za uslugu fakturiranja i naplate u iznosu od 242.951 eura;
* prihode od ostalih usluga vodoopskrba (posl. suradnja, cisterne i sl) u iznosu od 67.181 eura;
* prihode od usluge odvodnje oborinskih voda u iznosu 617.555 eura
* prihode od prihvata i pročišćavanje fekalanih voda u iznosu 46.474 eura;
* prihodi od crpljenja, odvoza i zbrinjavanja fekalija u iznosu 72.658 eura
* prihoda od odštopavanja kanalizacije u iznosu 12.636 eura
* ostale prihode s osnove usluge odvodnje u iznosu 45.541 eura
* prihoda od zakupnine u iznosu 11.160 eura.

U odnosu na prethodnu godinu prihodi od vodnih usluga javne vodoopskrbe stambenim prostorima bilježi povećanje od 2,5% (137 tisuća eura), a prihodi od vodnih usluga javne vodoopskrbe poslovnim korisnicima bilježe povećanje od 5,0% (185 tisuća eura). Porast navedenih prihoda rezultat je veće količine isporučene i fakturirane vode, kao i veći broj fakturiranih fiksnih naknada.

Prihodi od usluga odvodnje porasli su za 58,1 % (699 tisuća eura) u odnosu na prethodnu godinu, što je izravna posljedica pripajanja koje je stupilo na snagu 1. lipnja 2023. godine. Naime, dok je prošlogodišnji izvještaj obuhvaćao sedam mjeseci poslovanja u segmentu odvodnje, ovogodišnji prikaz uključuje cjelokupno dvanaestomjesečno razdoblje, čime je ostvaren nominalni rast prihoda na godišnjoj razini.

Prihodi od usluga izvođenja priključaka bilježe povećanje od 18,3% (130 tisuća eura) u odnosu na prošlogodišnje izvještajno razdoblje, što se odnosi na prihode od usluge izvođenja priključaka za vodu.

Prihodi od naknada za uslugu fakturiranja i naplate bilježe pad od 14,8 % u odnosu na isto razdoblje 2023. godine, s obzirom na to da je u razdoblju od 1. siječnja do 31. svibnja 2023. godine naknada obračunavana društvu Pragrande d.o.o., dok je uslijed pripajanja ta naknada u 2024. godini izostala.

**Ostali poslovni prihodi** iznose 4.126.183 eura i veći su za 26% u odnosu na prethodnu godinu.

Prihodi od kompenzacija, subvencija, dotacija, refundacija i sl. iznose 3.795.778 eura. Bilježe 35%- no povećanje u odnosu na prethodnu godinu, a odnose se na:

* prihode od potpora za materijalnu imovinu (oprihodovani dio potpora s osnova ulaganja u izgradnju mreže u razdoblju od 1995. do 2024. godine od strane Hrvatskih voda Zagreb, EU Fondova, drugih pravnih osoba, jedinica lokalne samouprave i građana, te oprihodovani dio naknade za razvoj javne vodoopskrbe i javne odvodnje)u iznosu od 3.335.648 eura
* prihode od sufinanciranja razlike do cijene vodnih usluga za socijalno ugrožene građane u iznosu od 9.261 eura
* prihode od potpora za umanjenje cijene električne energije u iznosu od 450.880 eura

Uslijed ukidanja **rezerviranja** za neiskorišteni godišnji odmor, otpremnine zbog odlaska u mirovinu, i jubilarne nagrade (za 2023. godinu) ostvareni su prihodi u izvještajnoj godini u iznosu od 330.405, što je za 27% manje u odnosu na prethodnu godinu.

**Financijski prihodi** ostvareni su u iznosu od 287.961 eura, a odnose se na prihode od redovnih kamata po osnovi depozita u iznosu od 228.198 eura, na prihode od zateznih kamata u iznosu od 59.344 eura, te na ostale financijske prihode u iznosu od 419 eura.

**Ostali prihodi** (713.664 eura) obuhvaćaju prihode od prodaje dugotrajne materijalne i nematerijalne imovine (7.623 eura), prihode od prodaje sirovina, materijala, rezervnih dijelova i sitnog inventara (13.126 eura), prihode od otpisa obveza (454.753 eura), utvrđene viškove (97 eura), prihode od naplaćenih potraživanja otpisanih u prethodnim razdobljima (118.914 eura) te ostale izvanredne prihode (119.151 eura).

Prihod od naplaćenih potraživanja otpisanih u prethodnim razdobljima odnosi se na naplatu potraživanja prethodno otpisanih potraživanja.

Prihod od otpisa obveza odnosi se najvećim dijelom na otpis fakturiranih, a nenaplaćenih vodnih naknada (naknada za korištenje voda, naknada za zaštitu voda, naknada za razvoj sustava javne vodoopskrbe, naknada za razvoj sustava javne odvodnje i sl.), koje su na poziciji kratkoročnih obveza bile iskazane u većem iznosu od njihovog udjela u strukturi izlaznih računa za vodne usluge, iskazanih na poziciji kratkoročnih potraživanja - potraživanja od kupaca.

Ostali izvanredni prihodi podrazumijevaju prihode po osnovu naplate štete s temelja osiguranja u iznosu 12.825 eura, ostalih prihoda po osnovu troškova pokrenutih ovrha u iznosu 19.654 eura, prihoda iz prethodnih godina u iznosu 5.043 eura, prihoda od prefakturiranih troškova održavanja Butoniške linije VSI Butonigi d.o.o. prema Ankesu 12. Ugovora o poslovnoj suradnji za korištenje, upravljanje i održavanje sustava Butoniga za 2024. godinu u iznosu od 74.768 eura, te ostalih prihoda u iznosu od 6.860 eura.

|  |
| --- |
| **Rashodi**  |

U 2024. godini Društvo je ostvarilo **18.472.839 eura** rashoda, što predstavlja 18%-no povećanje u odnosu na prethodnu godinu.

**Poslovni rashodi** iznose 18.253.827 eura i čine 99% ukupnih rashoda. U promatranom razdoblju veći su za 19% ( 2,9 mil eura) u odnosu na 2023. godinu.

**Materijalni troškovi** (4.049.522 eura) bilježe povećanje od 11% (390 tisuća eura) u odnosu na prethodnu godinu. Povećanje je prisutno u okviru svih pozicija, a vrijednosno najznačajnije je na poziciji troška energije (povećanje od 8%, odnosno 137 tisuća eura), utrošenog materijala i sirovina u osnovnoj djelatnosti (povećanje od 12%, odnosno 123 tisuća eura), utrošenog materijala i rezervnih dijelova za održavanje (povećanje od 12%, odnosno 79 tisuća eura).

Tijekom promatranog razdoblja realizirani su **troškovi usluga** u iznosu od 2.428.209 eura. U odnosu na 2023. godinu bilježe povećanje od 9%, odnosno 207 tisuća eura.

* Troškovi prijevoza i telekomunikacija (230.004 eura) veći su u odnosu na prethodnu godinu za 33%, odnosno za 57 tisuća eura kao rezultat povećanja troškova poštanskih usluga.
* Troškovi komunalnih usluga (186.584 eura) veći su u odnosu na prethodnu godinu za 29%, odnosno 42 tisuća eura. Razlog tome je trošak odvoza i obrade neopasnog otpada iz sustava odvodnje i pročišćavanja otpadnih voda.
* Troškovi premija osiguranja (118.667 eura) bilježe 63%-no povećanje u odnosu na prethodnu godinu uslijed većih troškova osiguranja imovine, osiguranja od odgovornosti te osiguranja u slučaju nezgoda.
* Troškovi usluga održavanja (923.913 eura) bilježe 15%-no smanjenje u odnosu na prethodnu godinu, većim dijelom uslijed izdvajanja troškova održavanja oborinske odvodnje na troškove ostalih usluga.
* Trošak zakupnina i najamnina se većim dijelom odnosi na najam sustava Butoniga (243.535 eura).

**Troškovi osoblja** realizirani su u iznosu od 6.370.309 eura, što predstavlja 24%-no povećanje u odnosu na prethodnu godinu. Prosječan broj zaposlenika u 2024. godini iznosio je 230, dok je prethodne godine iznosio 217 (pripajanje društva Pragrande d.o.o. od lipnja 2023.).

Dana 28.12.2023. godine potpisan je Kolektivni ugovor o pravima radnika i Poslodavca br. 16872/2023. godine, kojim se od 01.01.2024.godine povećala cijena sata rada temeljem najniže osnovne plaće s 4,16 eura bruto na 4,36 eura bruto..

Sukladno važećem Pravilniku o izmjenama i dopuni Pravilnika o porezu na dohodak neoporezivi dio primitaka, naknade i ostala prava radnika isplaćivala su se u okviru dopuštenog, te je u 2024.godini isplaćeno je 755.588 eura, što predstavlja povećanje u iznosu 195.758 eura u odnosu na 2023.godinu.

U izvještajnom razdoblju obračunata je **amortizacija** u iznosu od 4.858.795 eura. Veća je od prošlogodišnje za 26%, odnosno za 1,0 mil eura. Imovina pripojenog društva Pragrande d.o.o. je u prethodnoj godini bila amortizirana u razdoblju od sedam mjeseci, dok je u tekućoj godini obuhvaćena cjelogodišnja amortizacija.

Očekivani korisni vijek trajanja prema oblicima imovine:

* cjevovodi 29-40 godina;
* građevinski objekti 10-77 godina;
* oprema 3-20 godina;
* zemljišta i druga imovina koja ima neograničeni vijek upotrebe te imovina u pripremi ne amortizira se.

**Ostali troškovi poslovanja** na razini su prošlogodišnjeg ostvarenja i iznose 546.992 eura. Najznačajnija pozicija u okviru promatrane skupine rashoda su troškovi dugoročnih rezerviranja za rizike i troškove koji su evidentirani u iznosu od 271.516 eura. Rezerviranja za neiskorištene godišnje odmore iznose 143.232 eura, rezerviranja za otpremnine zbog odlaska u mirovinu iznose 118.204 eura, te rezerviranja za jubilarne nagrade iznose 10.080 eura.

U okviru **financijskih rashoda** (12.302 eura) evidentirani su troškovi po osnovi redovnih kamata po zajmovima i kreditima u iznosu od 11.675 eura, troškovi po osnovi zateznih kamata u iznosu od 622 eura, te negativne tečajne razlike u iznosu od 5 eura. U odnosu na prethodnu godinu manji su za 31%.

Na skupini **ostalih rashoda i vrijednosnih usklađenja** koja bilježe 19%-no povećanje u odnosu na prethodnu godinu evidentirano je 206.709 eura. Najznačajnija pozicija u okviru promatrane skupine odnosi se na vrijednosna usklađenja potraživanja od kupaca (133.999 eura). Pozicija ostalih izvanrednih rashoda obuhvaća troškove otpisanih potraživanja (13.125 eura), naknadno utvrđeni rashodi iz prethodne godine (14.913 eura), te ostali rashodi (9.239 eura).

|  |
| --- |
| **Rezultat poslovanja**  |

Društvo je 2024. godinu završilo ostvarivši bruto dobit u iznosu od 4.512 eura. Društvo ne podliježe obvezi poreza na dobit zbog prijenosa poreznog gubitka iz prethodne godine društva Pragrande d.o.o., te neto dobit ili dobit nakon oporezivanja iznosi 4.512 eura.

**Izvještaj 4.**

**DODATNI PODACI**

|  |
| --- |
| **Broj i struktura zaposlenih** |

Na dan 31.12.2024. godine Društvo je zapošljavalo 231 radnika, dok je na dan 31.12.2023. godine bilo zaposleno 225 radnika. Od 231 zaposlenih radnika, 5 radnika je zaposleno na određeno vrijeme, dok je 226 radnika zaposleno na neodređeno vrijeme.

Tijekom 2024. godine ukupno je otišlo 15 radnika, i to 8 radnika je otišlo u mirovinu (Strojar električar – voditelj smjene, Programer informatičkog sustava, Salda konto dobavljača, Poslovođa odvodnje, Referent za pripremu i vođenje tehničke arhive, Tehničar za katastar vodovodne mreže, Monter I i Referent za priključke), 1 radnik je otišao u prijevremenu mirovinu (Rukovoditelj odjela za kontroling, analizu poslovnih procesa i upravljanje normama) dok je sa 6 radnika sklopljen sporazumni raskid ugovora o radu (2 Rukovoditelja gradilišta, 2 Radnika na specijalnom vozilu, Samostalni referent odjela za kontroling, analizu poslovnih procesa i upravljanje normama i Inženjer za pripremu i razvoj investicija).

Tijekom 2024. godine zaposlen je 16 radnika na neodređeno vrijeme dok je sa 2 radnika zasnovan radni odnos na određeno vrijeme. U nastavku dajemo pregled zapošljavanja po pogonima i odjelima.

Zaposleni na neodređeno:

* POGON RAKONEK - Strojar od 01.03.2024.
* ODJEL TEHNIČKE OPERATIVE – Rukovoditelj gradilišta od 01.05.2024.
* ODRŽAVANJE VODOVODNE MREŽE – Monter II od 01.03.2024.
* SLUŽBA ZA PRIPREMU I RAZVOJ INVESTICIJA – 3 Inženjera za pripremu irazvoj investicija (od 01.01.2024., 18.03.2024. i 15.04.2024.) i Referent za pripremu i vođenje tehničke arhive od 11.03.2024.
* ODRŽ. , ISPIT. I KONTROLA ODVODNJE FEKALNIH I OBORINSKIH – 3 Radnika na specijalnom vozilu (od 25.04.2024., 01.06.2024. i24.07.2024.) i Radnik u kanalizaciji II od 23.07.2024.
* OPĆI SEKTOR – Referent za javnu nabavu od 08.01.2024.
* POTROŠAČKI ODJEL – Kontrolor vodomjera i reklamacija II od 01.01.2024.
* ODJEL KOMERCIJALE – Skladišni radnik od 02.04.2024.
* SLUŽBA INFORMATIČKOG CENTRA – Programer informacijskog sustava od 22.04.2024.
* ODJEL ZA KONTROLING, ANALIZU POSLOVNIH PROCESA I UPRAVLJANJE NORMAMA - Rukovoditelj odjela za kontroling, analizu poslovnih procesa i upravljanje normama od 01.09.2024.

Zaposleni na određeno:

* ELEKTROODRŽAVANJE – Elektroničar II od 01.04.2024.
* FINANCIJSKO RAČUNOVODSTVENI ODJEL – Obračun plaća od 22.07.2024.

Prosječan broj zaposlenih u 2024. godini u Društvu je bio 230 radnika (u 2023. godini 217 radnika). Od toga, prosječan broj zaposlenika na neodređeno u 2023. godini je bio 217 radnika, a na određeno vrijeme 13 radnika.

Neto plaće prema radnom mjestu:

|  |  |  |
| --- | --- | --- |
| **Opis radnog mjesta**  |  **Predviđena**  | **Prosječna neto plaća** |
|  **kvalifikacija**  |  **2023.**  |  **2024.**  |
|  Zamjenik direktora  | VSS | 2.248,93 | 2.480,77 |
|  Rukovoditelj tehničkog sektora  | VSS | 2.125,16 | 2.365,11 |
|  Rukovoditelj ekonomskog sektora  | VSS | 1.977,62 | 2.226,37 |
|  Rukovoditelj odjela elektro i strojnog održ.  | VŠS/VSS | 1.551,56 | 2.001,14 |
|  Voditelj održavanja sustava odvodnje  | VŠS/VSS | 1.450,98 | 1.625,72 |
|  Referent zaštite na radu i osiguranja imovine  | VSS | 1.415,39 | 1.570,54 |
|  Dispečer  | KV/SSS | 1.387,00 | 1.525,73 |
|  Monter I  | VKV | 1.216,90 | 1.373,09 |
|  Referent za pripremu i vođenje tehničke arhive  | SSS | 1.145,09 | 1.345,40 |
|  Poslovođa održavanja  | VKV | 1.177,81 | 1.323,10 |
|  Elektroničar I  | SSS/VKV | 1.106,09 | 1.288,27 |
|  Poslovođa - glavni dispečer  | SSS | 1.160,10 | 1.281,39 |
|  Skladištar  | KV/SSS/VKV | 1.080,39 | 1.255,87 |
|  Vozač specijalnog vozila  | SSS | 1.135,88 | 1.237,06 |
|  Referent za odnose sa potrošačima I  | SSS | 1.029,99 | 1.231,41 |
|  Vozač teretnog vozila  | SSS | 1.068,26 | 1.212,48 |
|  Salda konto dužnika  | SSS | 996,21 | 1.171,06 |
|  Monter II  | KV/SSS | 999,99 | 1.136,11 |
|  Kopač  | NKV | 930,13 | 1.083,69 |
|  Kontrolor vodomjera i reklamacija I  | SSS | 992,47 | 1.080,15 |
|  Pomoćni radnik u laboratoriju  | SSS | 940,18 | 1.053,05 |
|  Radnik u kanalizaciji  | NKV | 936,98 | 1.003,35 |
|  Čitač vodomjera  | SSS | 874,73 | 969,73 |

Kolektivnim Ugovorom plaća direktora Društva utvrđuje se Ugovorom o radu zaključenim s Nadzornim odborom Društva. Visina bruto plaće ovisi o koeficijentu koji su utvrđeni za Pročelnika pri upravnom tijelu Grada Pule.

|  |
| --- |
| **Struktura radnih sati u 2024. godini i usporedba sa 2023.godinom** |

|  |  |  |  |
| --- | --- | --- | --- |
| Struktura radnih sati u 2024. godini |  |  |  |
| Efektivni sati rada | Prekovremeni sati | Državni praznik | Plaćeni dopust | Sati godišnjeg odmora | Sati bolovanja na teret Društva | Sati bolovanja na teret HZZO-a | Ukupno |
| 324.936 | 7.892 | 14.260 | 1.440 | 47.116 | 18.696 | 22.208 | 436.548 |
| 74,4% | 1,8% | 3,3% | 0,3% | 10,8% | 4,3% | 5,1% | 100% |

|  |  |  |  |
| --- | --- | --- | --- |
| Struktura radnih sati u 2024. godini |  |  |  |
| Efektivni sati rada | Prekovremeni sati | Državni praznik | Plaćeni dopust | Sati godišnjeg odmora | Sati bolovanja na teret Društva | Sati bolovanja na teret HZZO-a | Ukupno |
| 361.504 | 8.256 | 17.488 | 1.720 | 54.808 | 24.176 | 23.496 | 491.448 |
| 73,6% | 1,7% | 3,6% | 0,3% | 11,2% | 4,9% | 4,8% | 100% |

Prekovremenih sati je bilo 8.256, odnosno 1,7%, ukupnih sati, dok je u 2023. godini broj prekovremenih sati bilo 7.892, odnosno 1,8% ukupnih sati. Gledajući po postotku udio prekovremenih sati u ukupnim satima se smanjio u 2024. u odnosu na 2023. godinu.

Udio sati ukupnog bolovanja u strukturi čine 9,7% ukupnih sati, dok su 2023. činili 9,4% ukupnih sati. Udio bolovanja na teret društva u 2024. godini čine 4,9% ukupnih sati, a u 2023. godini su činili 4,3% ukupnih sati. Što se tiče bolovanja na teret HZZO-a, u 2024. čine 4,8% ukupnih sati, dok u 2023.godini su činili 5,1% ukupnih sati.

|  |
| --- |
| **Investicije i izvori financiranja** |

Društvo je tijekom izvještajnog razdoblja investiralo ukupno 12.268.868 eura što predstavlja 56%-no povećanje u odnosu na prošlu godinu. U izgradnju i rekonstrukciju vodovodne mreže investirano je 5.087.093 eura, u izgradnju i rekonstrukciju mreže odvodnje investirano je 4.966.310 eura dok se u osnovnu djelatnosti investiralo 2.215.465 eura.

Detaljnija specifikacija ulaganja prikazana je u izvještaju Imovina.

Izvori financiranja investicija u 2024. godini su:

* Financiranje iz sredstava Hrvatskih voda, EU fondova, gradova i općina, te drugih investitora (pravnih i fizičkih osoba) u iznosu 8.232.173 eura
* Financijski leasing u iznosu 147.706 eura
* Vlastita sredstva u iznosu 1.697.987 eura
* Naknade za razvoj sustava javne vodoopskrbe 1.179.084 eura
* Naknade za razvoj sustava javne odvodnje 1.011.918 eura.

|  |
| --- |
| **Podaci vezani za djelatnost i fizički podaci o poslovanju** |

Tijekom 2024. godine zahvaćeno je i crpljeno ukupno 9.087.041 m3 vode što je za 2% više nego prethodne godine. Povećano crpljene vode evidentirano je kod pogona Rakonek i izvora Gradole, dok je smanjeno crpljenje vode evidentirano kod pogona Pula i akumulacije Butoniga u odnosu na prethodnu.

Ukupno isporučena voda (7.638.624 m3) bilježi povećanje od 3% (ili 236.900 m3) u odnosu na prošlogodišnje izvještajno razdoblje.

Gubitak vode u 2024. godini iznosi 1.448.417 m3 vode, što je za 4% manje nego u 2023. godini. Postotni gubitak vode iznosi 16%, što je 1% manje nego u 2023. godini.

Po preporuci Grupacije javnih vodovoda i kanalizacije u RH optimalnim ukupnim gubitkom se može smatrati gubitak do 25% ovisno o raspoloživim količinama, troškovima proizvodnje vode, složenosti sustava, starosti i vrsti ugrađenog cijevnog materijala i ostalih lokalnih uvjeta. Svi navedeni uvjeti značajno utječu na gubitak vode u sustavu vodoopskrbe Vodovoda Pula, ali i prag tolerancije ove pojave.

Ukupna ispuštena voda u kanalizacijski sustav za 2024. godinu iznosi 4.013.235 m3 što je za 4% više u odnosu na prošlu godinu (za usporedbu s 2023. godinom uzeti u obzir i podaci Pragrande d.o.o. 01.-05.2023.) . Od ukupne ispuštene vode 74% odnosi se na stambene prostore, a 26% odnosi se na poslovne prostore.

Količina ispumpanih otpadnih voda iz sabirnih jama za 2024. godinu iznosi 27.406 m3. što je za 10% više nego u 2023. godini (za usporedbu s 2023. godinom uzeti u obzir i podaci Pragrande d.o.o. 01.-05.2023.).

Na dan posljednji dan 2024. godine bilo je 35.437 korisnika kanalizacijskog sustava (1% više u odnosu na prethodnu godinu). Kategorija stambenih prostora brojala je 31.732 korisnika, a kategorija poslovnih korisnika 3.705 korisnika.

**Izvještaj 5.**

**POKAZATELJI**

|  |
| --- |
| **Ocjena poslovanja** |

Pokazatelji po zaposlenom ukazuju da je prihod po zaposlenom (Ukupan prihod / broj zaposlenih) veći za 15% u odnosu na prethodnu godinu, kao i troškovi po zaposlenom (Ukupan rashod / broj zaposlenih). Troškovi osoblja po zaposlenom (troškovi osoblja / broj zaposlenih) bilježe 21%-no povećanje.

Pokazatelji likvidnosti su manji u odnosu na 2023. godinu, odnosno pokazatelj ubrzane likvidnosti (kratkotrajna imovina umanjena za vrijednost zaliha / kratkoročne obveze) iznosi 0,9 i pokazatelj tekuće likvidnosti (kratkotrajna imovina / kratkoročne obveze) iznosi 0,97.

Pokazatelji zaduženosti ukazuju da je imovina Društva u 81%-om iznosu financirana iz vanjskih izvora, većinom putem bespovratnih sredstava – potpora za financiranje kapitalnih investicija (odgođeno plaćanje troškova i prihod budućeg razdoblja).

Trajanje naplate potraživanja u danima je smanjeno za 2 dana u odnosu na 31.12.2023. godine.

Pokazatelj ekonomičnosti poslovanja (poslovni prihodi / poslovni rashodi) je 0,96 a ekonomičnost financiranja (financijski prihodi / financijski rashodi) iznosi 23,41.

Kretanje pokazatelja profitabilnosti oko nulte razine posljedica je poslovnog modela usmjerenog na pokriće troškova, bez ostvarivanja dobiti.

**Izvještaj 6.**

**REALIZACIJA PLANA POSLOVANJA**

|  |
| --- |
| **Realizacija plana prihoda i rashoda** |

Prihodi koji su realizirani tijekom 2024. godine veći su u odnosu na postavljeni plan za 5%. Povećanje je evidentirano u okviru svih skupina prihoda, a ponajprije u okviru prihoda od prodaje proizvoda i usluga.

Rashodi su također premašili planirane vrijednosti za 5%, prvenstveno kao rezultat povećanja troškova osoblja, troškova amortizacije, materijalnih troškova i ostalih troškova poslovanja.

|  |
| --- |
| **Realizacija plana dodatnih podataka** |

Na dan 31.12.2024. godine Društvo je imalo 231 zaposlenih, dok je planirano 230.

Investicije bilježe manje ostvarenje od planiranog (23%-no ostvarenje plana), prvenstveno zbog usklađenja projekata aglomeracije Pula-centar. Projekt Pula Sjever je pokrenut, međutim dinamika je sporija od planiranog. Manje ostvarenje investicija prati i manje ostvarenje izvora financiranja istih.

Sve skupine poslovnih prihoda izuzev prihoda od prihvata i pročišćavanja fekalnih voda, prihoda od ispitivanja i kontrole kanalizacijskog sustava, te ostalih prihoda s osnove usluge odvodnje bilježe veće ostvarenje od planiranog. Prihod od prodaje vode domaćinstvima bilježi 1%-no povećanje, prihod od prodaje vode gospodarskom sektoru 5%-no povećanje.

Zahvaćena i crpljena voda je veća za 1% u odnosu na plan, a isporučena voda je za 2% veća od planirane veličine.

Gubitak vode u m3 kao i gubitak vode u % bilježe bolje ostvarenje u odnosu na planirane vrijednosti. Gubitak vode iznosi 1.448.417 m3 što je za 6% manje u odnosu na postavljeni plan. Gubitak vode izražen kao udio zahvaćene i crpljene vode iznosi 16%, što je za jedan postotni bod bolje od postavljenog plana.

Odluke i prilozi

1. *Izvor: Plan sigurnosti vode* [↑](#footnote-ref-1)
2. *Investicije u sklopu Projekta Pula Sjever raspoređeni su prema udjelima s kojima Općine sudjeluju u projektu:* *Vodnjan – 47,7%, Fažana – 35,5%, Pula – 16,8%.* [↑](#footnote-ref-2)
3. *Investicije u sklopu Projekta Pula Sjever raspoređeni su prema udjelima s kojima Općine sudjeluju u projektu: Vodnjan – 47,7%, Fažana – 35,5%, Pula – 16,8%.* [↑](#footnote-ref-3)